Podružnica ''Rektorat Sveučilišta u Rijeci'' Nezavisnog sindikata znanosti i visokoga obrazovanja u suradnji sa Studentskim centrom Rijeka nastavlja s nizom humanitarnih aktivnosti te pokreće novu humanitarnu akciju.

Ovoga smo se puta odlučili pomoći djeci i mladima iz Dječjega doma ''Ivana Brlić Mažuranić'' Lovran, koji djeluje na tri lokacije: Sjedište u Lovranu, Omladinska 1, Podružnica Rijeka, Josipa Završnika 3 i Stambena zajednica (organizirano stanovanje) u Rijeci.

Prvo što nam padne napamet kad pomislimo o djeci koja odrastaju bez roditeljske skrbi jest da bi ima trebalo poklanjati igračke, no iz razgovora koji smo prethodno obavili s ravnateljicom Doma gđom Suzanom Mavrinac, prof., saznali smo kako igračaka imaju dovoljno te kako su najpotrebnije sljedeće potrepštine:

* higijenski proizvodi i kozmetika (pelene, kreme za djecu, vlažne maramice, dječji puderi…
* slatkiši
* mlijeko u prahu
* odjeća i obuća za djecu – Napominjemo kako nam je u Domu rečeno da iznimno dobro iskustvo imaju s poklon–bonovima. Naime, djeci puno znači kada s odgojiteljima idu u trgovinu i odaberu nešto što im se sviđa. Stoga, ukoliko je netko u mogućnosti, može darivati i bon neke od trgovina gdje se može kupiti odjeća ili obuća (Diechmann, C&A, H&M….) Poklon-bonove možete staviti u kuvertu pa u vrećicu i odložiti na mjesto prikupljanja.
* kišobrani i kabanice
* školski pribor (tehničke i kemijske olovke, bilježnice, kalkulatori, geometrijski pribor i sl.)
* tehnički uređaji (rabljena računala, mobiteli i sl.)

Pozivamo sve članice i članove naše sindikalne podružnice, djelatnice i djelatnike Sveučilišta u Rijeci, Studentskog centra Rijeka, kao i sve ostale koji bi se željeli uključiti da do**petka**,**16. veljače** 2018.**do 15 sati** donesu svoj prilog, (najbolje u vrećicama ili kutijama na kojima će pisati što se u njima nalazi) i to na lokacije:

* Restoran Kampus  (dio prehrane na katu)
* zgrada sveučilišnih odjela, stol prekoputa porte
* Rektorat, soba 13

Sjetimo se da u dječjim domovima, osim malene djece, borave i tinejdžeri, do svoje 18 godine, kojima često nema tko kupiti novi *smart phone*, laptop, tablet ili *i-pad...*Posebno što se tiče rabljene informatičke opreme: pozivamo sve, kako pojedince, tako i institucije, da ne bacaju računala i ostalu opremu, ako je ona u funkciji te da i izvan vremena trajanja ove akcije, uvijek možete kontaktirati našu Podružnicu, a mi ćemo se pobrinuti da se oprema dostavi Domu.

U organizaciji Sveučilišta u Rijeci bit će održan okrugli stol s temom: ''Obrazovanje, znanost, humanost'' i to u petak, 16. veljače 2018. u Vijećnici Grada Rijeke s gostima: rektorica Sveučilišta u Rijeci prof. dr. sc. Snježana Prijić Samaržija , predsjednik Upravnog odbora Nacionalne zaklade za razvoj civilnoga društva prof. dr. sc. Dražen Vikić Topić, gradonačelnik Rijeke mr. sc. Vojko Obersnel i pomoćnik rektorice za studentska pitanja Kruno Topolski, student Ekonomskog fakulteta.